AMR เงินดี หุ้นไม่เดิน.!
ผ่านมากว่าครึ่งปีแล้วที่ AMR เข้าเทรดในตลาดหลักทรัพย์ (2 ส.ค.64) แต่ดูเหมือนจะยืนเหนือจองได้แค่ชั่วครู่ชั่วยามเท่านั้น (ไอพีโอ 6.90 บาท)
ผ่านมากว่าครึ่งปีแล้วที่ AMR เข้าเทรดในตลาดหลักทรัพย์ (2 ส.ค.64) แต่ดูเหมือนจะยืนเหนือจองได้แค่ชั่วครู่ชั่วยามเท่านั้น (ไอพีโอ 6.90 บาท)
22 มี.ค. 2565

ผ่านมากว่าครึ่งปีแล้วที่บริษัท เอเอ็มอาร์ เอเซีย จำกัด (มหาชน) หรือ AMR เข้าเทรดในตลาดหลักทรัพย์ (เข้าวันที่ 2 ส.ค. 2564) แต่ดูเหมือนจะยืนเหนือจองได้แค่ชั่วครู่ชั่วยามเท่านั้น (ไอพีโอ 6.90 บาท) หลังจากนั้นราคาก็สาละวันเตี้ยลงเรื่อย ๆ จนปัจจุบันคงสถานะเป็นหุ้นต่ำจองไปเรียบร้อยโรงเรียนจีนแล้ว…ราคาป้วนเปี้ยนแถว 5 บาทเศษ ๆ มานานโข ซึ่งไม่รู้เมื่อไหร่จะกลับมายืนเหนือจองได้สักที..!!
ส่วนหนึ่งอาจเป็นเพราะผลการดำเนินงานของปี 2564 ออกมาไม่สู้ดีนัก เนื่องจากทำกำไรหล่นหายไป 27.8% เหลือแค่ 178.8 ล้านบาท เมื่อเทียบกับปี 2563 ที่มีกำไรสุทธิ 247.6 ล้านบาท จึงทำให้นักลงทุนพร้อมใจกันเมินหุ้น AMR..!!
แต่ในขณะที่ราคาหุ้นยังต่ำจองอยู่นั้น…ในแง่ของการดำเนินงานของ AMR ถือว่ามีพัฒนาการอย่างต่อเนื่อง มีงานใหม่เข้ามาเรื่อย ๆ ไล่มาตั้งแต่คว้างานจัดซื้อพร้อมติดตั้งอุปกรณ์ DWDM + NMS จำนวน 1 Bid ของการไฟฟ้าฝ่ายผลิตแห่งประเทศไทย มูลค่า 79.39 ล้านบาท
จากนั้นช่วงปลายปี 2564 แจ้งรับงานใหม่อีก 2 โครงการ ได้แก่ งานติดตั้งระบบเครื่องกลและไฟฟ้าในโครงการสถานีรถไฟฟ้าสายสีชมพู จำนวน 11 สถานี มูลค่า 165.43 ล้านบาท และงานติดตั้งระบบเครื่องกลและไฟฟ้าในโครงการสถานีรถไฟฟ้าสายสีเหลือง จำนวน 9 สถานี มูลค่า 86.01 ล้านบาท
ขณะที่เปิดหัวปีเสือ 2565 มา ประเดิมด้วยวันที่ 12 ม.ค. แจ้งรับงานใหม่ โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน ตามแนวเส้นทางโครงการรถไฟฟ้าสายสีเขียว ถนนสุขุมวิท (ซอยสุขุมวิท 81–ซอยแบริ่ง) ส่วนที่ 1 งานโยธาและงานไฟฟ้า มูลค่า 469.48 ล้านบาท
ถัดมาช่วงต้นเดือน ก.พ. แจ้งรับงานติดตั้งท่อใต้ดินและวางสายเคเบิลใยแก้วสำหรับ OSP Saphan Project (Underground Fiber Cable) เส้นทาง สตูล-หาดใหญ่ ระยะทางรวม 202 กิโลเมตร มูลค่า 131.99 ล้านบาท
ทิ้งช่วงไปแค่หนึ่งเดือน กลางเดือน มี.ค. ที่ผ่านมา แจ้งรับงานโครงการเปลี่ยนระบบสายไฟฟ้าอากาศเป็นสายไฟฟ้าใต้ดิน ตามแนวเส้นทางโครงการรถไฟฟ้าสายสีเขียว ถนนสุขุมวิท (ซอยสุขุมวิท 81–ซอยแบริ่ง) ส่วนที่ 2 งานไฟฟ้า มูลค่า  216.46 ล้านบาท
ไม่หมดแค่นี้ ล่าสุดแจ้งรับงานโครงการเปลี่ยนระบบสายไฟฟ้าอากาศเป็นสายไฟฟ้าใต้ดิน โครงการส่วนต่อขยายตามแนวรถไฟฟ้าสายสีม่วง ถ.กรุงเทพ–นนทบุรี–ถ.ติวานนท์ มูลค่า 176.66 ล้านบาท
ถ้าลองกดเครื่องคิดเลขดูจะเห็นว่า 7 งานที่ไล่เรียงมานี้ มีมูลค่ารวมกันสูงถึง 1,325.42 ล้านบาทเลยทีเดียว..!!
แหม๊…เห็น AMR เงียบ ๆ แบบนี้ แต่ฟาดเรียบนะคะคุ๊ณณณณ..!?
AMR จึงกลายเป็นเงินดี…แต่หุ้นไม่เดินซะงั้น…มันเสียของจริง ๆ
เอาน่า…ราคาตอนนี้อาจไม่ไปไหน…แต่ด้วยงานที่เข้ามาตอนนี้อาจทำให้ AMR เปล่งรัศมี กลับมายืนเหนือจองก็ได้ (มั้ง)..!?
…อิ อิ อิ…